《水调歌头 忆商邱宋介子西湄草堂》
清代·陈维崧

雪苑女墙外，水色绿于苔。郭南潭子尤胜，淼淼浸楼台。

长记升平旧事，弥望风亭雨榭，荡桨百壶来。谁向乱前说，说罢使人哀。

西湄好，忆客夏，寄高斋。南烹为余细糁，棐几净纤埃。

君笑热由卿至，仆笑羹应还我，戏语类优俳。摇橹没烟去，背指野棠开。

作者简介：陈维崧(1625～1682)清代词人、骈文作家。字其年，号迦陵。宜兴（今属江苏）人。清初诸生，康熙十八年(1679)举博学鸿词，授翰林院检讨。54岁时参与修纂《明史》，4年后卒于任所。